Instrucțiuni privind sesizarea comisiei de disciplină
Comisia de disciplină este o structură deliberativă, fără personalitate juridică, independentă în exercitarea atribuţiilor ce îi revin, care are competenţa de a asigura cercetarea, atunci când este sesizată, a faptelor funcţionarilor publici considerate ca abateri disciplinare şi de a propune sancţiunea disciplinară aplicabilă sau clasarea cauzei, după caz.
Temei legal
[bookmark: _GoBack]Procedura este reglementată de
· Legea nr. 158 din 04 iulie 2008 privind funcția publică și statutul funcționarului public;
· Hotărârea Guvernului nr. 201 din 11.03.2009 privind punerea în aplicare a Legii nr. 158 din 04 iulie 2008 privind funcția publică și statutul funcționarului public.
Cine poate sesiza
Comisia de disciplină poate fi sesizată de:
· conducătorul autorităţii publice;
· conducătorul subdiviziunii interioare în care îşi desfăşoară activitatea funcţionarul public a cărui faptă este sesizată;
· orice persoană care consideră că prin fapta unui funcţionar public a fost comisă o abatere disciplinară, inclusiv dacă acestei persoane i-au fost lezate drepturile şi interesele legitime.
Modalitatea de sesizare
· Sesizarea se depune la secretariatul (cancelaria) autorităţii publice în cadrul căreia îşi desfăşoară activitatea funcţionarul public a cărui faptă este sesizată. Aceasta se transmite preşedintelui comisiei de disciplină, în termen de cel mult 2 zile lucrătoare de la depunere. În cazul faptelor sesizate ca abateri disciplinare ale funcționarilor publici de conducere de nivel superior indicați în art. 8 alin. (2) lit. c) din Legea nr. 158/2008 cu privire la funcția publică și statutul funcționarului public, sesizarea poate fi depusă la sediul Cancelariei de Stat.
· În cazul în care sesizarea a fost adresată conducătorului autorităţii publice, conducătorului subdiviziunii interioare în care îşi desfăşoară activitatea funcţionarul public a cărui faptă este sesizată, altei autorităţi publice ori comisiei de disciplină care nu este competentă să examineze sesizarea, aceştia au obligaţia să o transmită în cel mult 3 zile lucrătoare comisiei de disciplină competente.
· Sesizarea trebuie să cuprindă:
1) numele, prenumele şi datele de contact ale persoanei care a formulat sesizarea;
2) numele, prenumele şi, dacă este posibil, subdiviziunea în care îşi desfăşoară activitatea funcţionarul public a cărui faptă este sesizată;
3) descrierea faptei care constituie obiectul sesizării;
4) expunerea argumentelor care stau la baza sesizării;
5) data;
6) semnătura.
· Sesizarea se formulează în scris şi este însoţită, atunci cînd este posibil, de înscrisurile probatorii.
Drepturile agentului public
Agentul public are dreptul:
· să fie informat despre sesizarea formulată;
· să prezinte explicații și probe;
· să se prezintă personal în faţa comisiei de disciplină sau prin intermediul unui reprezentant.
Decizia comisiei
Decizia se comunică în scris părților implicate și poate fi contestată conform legislației în vigoare.

